
Høring – Plan for diakoni i Den norske kirke

Kirkelig Utdanningssenter i Nord (KUN) har ansvar for den praktisk kirkelige utdanningen av prester, diakoner, kateketer og kantorer. Vi er lokalisert i Tromsø. For tiden har vi ca 30 studenter, 9 av dem er diakonistudenter. Alle våre studenter går denne våren på deltidsstudium. Men vi utlyser heltidsstudium fra høsten. Vår profil er en satsing på praksisnærhet, tverrfaglighet og kontekstualitet.

Vi har sett fram til forlaget til ny plan med glede og forventing bl.a. har våre diakonistudenter har fått forslaget til planen som emneoppgave. 

Vi responderer på planen først generelt, deretter mer eksplisitt. De tre hovedspørsmålene Kirkerådet ber om respons på, håper vi går fram av teksten.

Generelt om planen.

Vi synes planen gir gode ansatser. Den har en meget god definisjon av diakoni. Uttrykket kritisk diakoni finner vi sakssvarende. Kritisk kommer fra det greske krinein som betyr å skjelne/dømme. I det å skjelne ligger det nært å ta stilling. En skjelnende diakoni kan neppe bli nøytral. Dette mener vi er en rett forståelse av diakoni. I hverdagstale kan ordet kritisk helle mot noe som er negativt. Selv om en snakker om både god og dårlig kritikk, brukes ordet oftere om den negative kritikk. En mulig svakhet med begrepet kritisk diakoni finnes kanskje her. Samtidig gir begrepet en følelse av at diakonien ikke er fornøyd med tingenes tilstand. Diakonien utfordrer snarere enn harmoniserer forholdene i den verden vi lever i. 

Om begrepet fungerer slik, gir det etter vår mening rette assosiasjoner til hva sann diakoni skal være.

Kritisk diakoni er trolig et like godt uttrykk som profetisk diakoni, uten at vi synes profetisk diakoni er et ubrukelig begrep. Profetisk diakoni er også nokså innarbeidet. Begge begrepene må uansett forklares. 

Diakonibegrepet har endret seg fra et fokus på tjenende kirke og å være kirke for andre til å tenke at kirken, særlig i Sør, stort sett består av fattige mennesker. Forestillingen om diakoni som ydmyk tjeneste er definitivt forlatt. I stedet framstilles diakoni som myndig oppdrag. (jamfør Kjell Nordstokkes artikkel ”Diakoni i vinden”, Praktisk teologi 1-2005 hvor han bla.a viser til økumeniske trender og  til forskeren John N. Collins begrepsdiskusjon.  Collins:  Diakonia: Re-interpreting the Ancient Sources, New York & London 2000)

Det myndige oppdrag tror vi definisjonen ivaretar, selv om tanken om en diakoni nedenfra nok kunne komme tydeligere fram i planen.

Vi opplever nok planen som for lite dristig. En mer tydelig visjon for hva diakoni innebærer i 2006 hadde vært på sin plass. Planen er best i avsnittene diakonal målsetting og diakonal holdning. Her er det visjoner og utfordrende avsnitt. Det innledende grepet ”Vi lever i en tid…” er spennende, men her henfaller planen til unødig pessimisme. Og vi er usikre på om planen, når den forsøker, identifiserer de viktigste problemstillingene.

Etter vår mening er noen av hovedproblemstillingene for diakonien det enorme gapet mellom fattige og rike globalt. Internasjonal diakoni må i langt større grad gjennomsyre en diakoniplan. Videre må fattigdomsspørsmålet, de økende klasseskiller i Norge og forholdet til asylsøkere og nye nordmenn få større plass. Ensomhet og diakoni for mennesker der det er begrensede muligheter for store endringer, f. eks for grupper av psykisk syke, kroniske rusmisbrukere, er også sentralt. Dette berører planen, men det kunne godt bli enda tydeligere. Kampen for velferdsstaten og styrkning/bevaring av den offentlige velferd bør være en del av diakonien i Norge. Det aspektet er utydelig i planen, jamfør nedenfor.

Det savnes at planen i så liten grad tar opp i seg de viktigste endringer i diakonien i Norge siden forrige plan; framveksten av lokale bymisjoner, SOS sentra, frivillighetssentraler og den enorme kirkeasylbevegelsen som vokste fram på 90 tallet. Samtidig er den tradisjonelle institusjonsdiakonien i en nedbyggingsfase, ser man litt lengre historiske linjer. Siden forrige plan arbeider langt flere mennesker, enn det samlede antall diakoner i menighetene, med diakoni, på grunnplan, ikke minst i bymisjonene. Hvordan skal planen, med sin vekt på at diakonien springer ut av menigheten, være relevant i denne nye situasjonen? Planen bør utfordre til nytenkning og samarbeid. Vi tror at i praksis arbeider disse gruppene av diakonale arbeidere og menighetenes diakoner og frivillige for ofte uten mye samarbeid og impulsutveksling.

Vi synes planen er utydelig i synet på velferdsstaten. Vi er ikke sikre på om dette er tilsiktet, men vi mener dette er en meget stor svakhet.

Velferdsstaten utfordres i hele Vest Europa. Kirken og diakonien burde være dens fremste forsvarer. En hovedmålsetning burde nettopp være å kjempe for velferdsstaten sammen med andre relevante aktører. Dette burde vært drøftet i planen.

Vi spør oss selv om planen er for lang. Avsnittene om planarbeid og planprosess kunne tas ut av planen og lagt ved som vedlegg.

Drøfting av planen punkt for punkt.

Vi lever i en tid…

Grepet er interessant, men for pessimistisk. I avsnitt 4 blir dette særlig tydelig. ”Budskapet forenkles på bekostning av dybden…”. Er dette virkelig riktig? Og – er det ikke vel så viktig at historier om nåde, tro og gode handlinger kan spres som aldri før i en globalisert verden. Impulsene fra den verdensvide kirke går også i alle retninger. En menighet i Tromsø kan få impulser fra Malawi, kan besøke og samtale om diakoni på nettet. Sanger om rettferdighet fra Brasil synges på Hamar. KUN har videokonferanser med Diaconia Polytecnik I Oulo, og utfordres fra dem. De er bare et tastetrykk unna. Bør ikke en diakoniplan også behandle mulighetene? Skal en snakke om informasjon, bør en heller diskutere problemene rundt monopolisering av informasjonsstrømmen, hvem som bestemmer over informasjonsflyten og lignende. 

Å være diakonal kirke…..

Igjen er grepet fint, men overraskende pessimistisk. I avsnittet om individualisme glemmes mulighetene ved oppbrudd, det glemmes at mange oppbrudd er ønskelige og gir muligheter til nye sammenhenger. De nye storfamilienes muligheter er ikke innen synsfeltet, ser det ut til. Kommunikasjonsmulighetene er større enn noen gang tidligere. Skal dette siste problematiseres måtte det være ut fra hensynet til at fattige ikke ha samme mulighet til å bygge relasjoner i det i internasjonale samfunnet som de rike.

I avsnittet om informasjonsstrøm nevnes medier som internett og mobiltelefon som ”nye”. 

Dette er strengt tatt gamle medier. De var nokså nye for 10-15 år siden.

At folk har mindre tid er riktig fra et middelklassesynspunkt. I realiteten har mange mennesker bedre tid enn noen sinne. Uttrykket er ytterst problematisk om ikke diakoni skal være noe som gjøres av oss travle i middelklassen i yrkesaktiv alder for de med god tid og dårlig råd. Diakoni bør i like stor grad tenkes utført av de som ikke er tilpasset og som har god tid. Både bymisjonene rundt i landet, samt Frivillighetssentraler har gode erfaringer med dette. Det har også en del menigheter. Etter KUNs mening er dette noe av de mest utfordrende diakonale utfordringene vi står ovenfor; å få som frivillige folk fra de store gruppene med god tid, samt bygge ned grensene mellom den som gir og mottar.

I avsnittet om globaliseringens tid glemmer man i planen den kanskje største diakonale innsatsen i Norge i lokalemenighetene på 90 tallet, nemlig kirkeasylene og kampen for flyktninger, som er høyst levende i mange menigheter fortsatt.

Et historisk tilbakeblikk

Avsnittet nederst på s 6 er uklart i forhold til om kirken støtter velferdsstaten som ide. 

Deler av kirken var som kjent kritisk til tanken om en velferdsstat (bl.a. Berggrav) etter 2. verdenskrig. Dette var med på å skape spenning til arbeiderbevegelsen og kampen for velferd for alle. I diakoniplanen bør kirken være helt tydelig på at tanken om en velferdsstat er dypt kristelig. Kirken og diakonien må kjempe for en velferdsstat, og fastholde at det offentlige har ansvaret for de vesentligste velferdsoppgavene. Diakonien har ingen ambisjoner om å konkurrere med velferdsstaten, men supplere den og utfordre den, der den svikter.

Øverst på side 6 glemmer planen å ta med de viktigste endringene i norsk diakoni etter 1987.

Den store framveksten av lokale bymisjoner fra 1988 (Tromsø var først ute av de 9 nye bymisjonene) har ført til hundrevis av diakonale medarbeidere ofte på gatenivå i byene. Planen glemmer å ta med det store engasjementet i forbindelse med kirkeasyl på 90 tallet 

(med opp mot 900 kirkeasylanter på det meste) og den glemmer framveksten av Frivillighetssentraler, en del av dem kirkelige, jamfør ovenfor.

Definisjon av Diakoni (s7).
Definisjonen oppleves meget god. ”Inkluderende fellesskap” er i seg selv et inkluderende begrep som ikke plasserer folk som givere eller mottakere av omsorg. Målet må nettopp være at en både kan gi og motta, og at dette veksler. Begrepsparet ”barmhjertighet og solidaritet” utfyller hverandre godt, og henspeiler på to grunntanker i Bibelen, omsorgen og den profetiske diakoni. Det er helt på sin plass at ”Vern om skaperverket” er en del av en diakoniplan. I dette ligger både vern av naturen, samt vern av menneskets verd. Begge deler, etter vår oppfatning, sentrale deler av diakonien. ”Begrepet kamp for rettferdighet og fred” er aktivt og rommer et profetisk oppdrag. Vi tror det er riktig å bruke begrepet kamp og ikke f. eks ”arbeid”. I mange tilfeller er ordet kamp mest sakssvarende og teologisk presist. Det må kamp til for å få til rettferdighet.

På side 8 er igjen planen i overkant pessimistisk. Medisinske framskritt er et tveegget sverd. Men å si at mennesket selv er truet i denne forbindelse er for ensidig. Medisinske framskritt redder mange menneskeliv og forbedrer folks helse både i Norge og ellers i verden. De fleste av oss som selv har vært på sykehus eller har pårørende som legges inn på sykehus, er vel glade for de medisinske framskritt, og tenker ikke dette som en trussel. Selvfølgelig er det også store etiske utfordringer. Dette kunne en muligens en slik plan gå inn på, men ikke med et utelukkende kritisk perspektiv. En kunne i planen problematisere framskrittene, men da gjerne i en global sammenheng: De medisinske ressursene er feil fordelt, problemet rundt eierskap til teknologi og medisiner mv.

Diakoniens teologiske grunnlag er godt beskrevet, men det er underlig at ikke nettopp en diakoniplan taler kjønnsnøytralt om Gud. Med all vår viten om det uheldige ved å koble Gud til mannlige metaforer, skulle dette være unødvendig. Gud bør ikke omtales som han, men som Gud.

Å koble diakonien tett opptil misjonsoppdraget er diskutabelt (s 9 1. avsnitt). Diakoni har en egenverdi og trenger ikke kobles til misjonsoppdraget. Det er riktig, teologisk sett, at diakonien er en del av kirkens oppdrag, men ikke spesifikt misjonsoppdraget. At dette oppdraget kan virke eller fungere misjonalt er en annen sak. Men i mye diakoni er det viktig nettopp å ikke koble diakoni med misjonsoppdrag. Her burde en i planen utrykke seg annerledes, eventuelt forklare hva en mener. Det er alt for sårbart formulert slik det står nå.

En lignende problematisk kobling finnes på side 10 (nederst): ”Gledens store dager og sorgens tunge stunder knyttes til det kristne budskap…” Dette er riktig i og for seg. Og slik fungerer ofte kirke og diakoni. Men diakonien bør nettopp fastholde innsats som ikke har som sikte noe annet enn den gode gjerning i seg selv.

Kirken i lokalsamfunnet (s 10).

I annet avsnitt hevdes det at ”det overordnede perspektivet på forholdet mellom kirkens diakoni og arbeid av lignende karakter må være at vi står sammen om ansvaret for hverandre”. Dette er meget uklart. Hva menes med arbeid av lignende karakter? Tenker en på det offentlige sosiale arbeid eller andre frivillige aktørers arbeid? Diakonien må selvsagt samarbeide likeverdig med andre frivillige aktører, men vi vil hevde som et avgjørende synspunkt at det offentlige har hovedansvaret for velferd og helse i Norge, jamfør ovenfor. Diakonien skal og bør ikke være likeverdig med dette, tvert imot kjempe for at dette er et offentlig ansvar som diakonien og andre kan supplere og komme med andre typer innspill og bidrag til. Det overordnede perspektivet må være å kjempe for offentlighetens ansvar for mennesker som av en eller annen grunn er i en vanskelig livssituasjon. 

Vi innser at dette er et utfordrende felt. Men nettopp fordi kirken har vært utydelig på dette tidligere, og gjort grunnleggende feil i bedømmelsen av velferdsstaten, må kirken her være tydelig.

Oppgaver i menigheten (s11f).

Avsnittet er meget bra. Ikke minst fjerde avsnitt som problematiserer å bare arbeide med de endringsskapende handlinger. Nettopp på dette feltet kan diakonien utfordre, problematisere, gi innspill til og supplere en offentlig tenkning. ”Utholdende diakoni” er et begrep Kirkens Bymisjon i Tromsø har brukt om arbeid hvor det ikke er progresjon, og hvor heller ikke dette kan ventes. Ofte er ikke dette de mest populære områdene å arbeide på (kronisk psykisk syke, kroniske rusmisbrukere, ensomhet) og her har diakonien med sitt menneskesyn en særlig forutsetning.

I de konkrete opplistingene synes vi det er underlig at ikke samarbeid med lokale bymisjoner er nevnt eksplisitt. Det samme gjelder dette å ta imot flyktninger/asylsøkere. Heller ikke samarbeid med andre aktører som virker diakonalt i lokalmiljøer er viet stor plass: fengselsprester, sykehusprester, Kirkens sosialtjenestes lokale arbeid, Kirkens Nødhjelps lokalkontakter, Kirkens SOS osv. Dette er en særlig mangel med tanke på at diakoniplanen forankrer diakonien i menigheten. En rekke aktører fungerer på småskalanivå og gatenært (ikke de store tunge diakonale institusjonene) i lokalsamfunnene. Planen burde ha en strategi hvor hvordan en skal jobbe sammen med disse, jamfør ovenfor.

